Nos Guido, divina miseratione Cabilonensis episcopus, notum facimus universis presentem paginam inspecturis quod nos vidimus, tenuimus et diligenter coram nobis de verbo ad verbum legi fecimus testamentum Guillelme, uxoris domini Anseri de Piperia, non abolitum, non viciatum, non cancellatum, nec in aliqua sua parte corruptum, cujus tenor talis est: In nomine Sancte et Individue Trinitatis. Amen. Ego Guillelma uxor domini Anseri de Piperia, in mea sana memoria constituta, non circumventa neque decepta ab aliquo propinquorum meorum neque ab alio extraneo, considerans quod nichil est quod magis mei et aliis viam universę carnis ingredientibus debeatur quam ut suppreme voluntatis liber sit stilus, volens disponere rebus meis tam mobilibus quam immobilibus, et cupiens providere paci et tranquillitati propinquorum meorum super stilum nec non et aliorum amicorum meorum maxime heredum meorum, sic dispono ultimam voluntatem. In primis Guidonem, dominum de Seniceio, nepotem meum, heredem meum instituo. Item sepulturam meam eligo in abbacia Trenorchii. Item do et lego predicto Guidoni, nepoti meo et heredi, pro pace domini Guidonis de Luaise, mansum au Cort Tardi et mansum Serbe. Item lego eidem mansum as Moniaus, salvis quinque quartis frumenti, quas volo ut habeant monachi Firmitatis pro anniversario meo annuatim faciendo, et que reddantur de predicto manso annuatim. Item do et lego ecclesię Trinorchiensi mansum as Chavez cum universis appendiciis imperpetuum pacifice possidendum. Item volo et precipio quod trienarium detur pro remedio animę meę XIII capellis de confraternitate. Item do et lego operi Sancti Vincencii Cabilonensis V solidos Divionensium, Capelle Sancti Juliani V solidos Matisconensium. Item do et lego et quicto domino Ansero, marito meo, quatuor viginti et tresdecim Viennensium quas idem maritus recepit de maritagio meo, salvis tamen X libris Matisconensium, quas volo et precipio quod Agnes relicta Guillelmi Crochat habeat de denariis predictis. Item volo et precipio quod idem Anserus, maritus meus, sepulturam meam solvat et meas elemosinas omnes in presenti faciat. Item venerabilem patrem domnum, Hugonem abbatem Trenorchiensem, constituo executorem hujus pagine mei testamenti, volens et precipiens quod idem executor meus teneat totam terram meam, donec clamores mei pacifientur et legata et data solvantur. Hec est mea ultima voluntas hoc meum testamentum de quo volo quod moris omnibus observetur et teneatur, et si non valet ratione testamenti valeat ratione codicille, et si alias de ultima voluntate mea ordinavi, illud totum quasso et revoco quod antea feci. In hoc autem meo testamento rogo domnum archipresbiterum Trenorchiensem et requiro quod si quis presumeret in contra presentem paginam hujus mei testamenti, per excommunicacionis sentenciam compelleret ab inquietatione testamenti mei, ad requisitionem nostri executori. Ad hoc testamentum meum vocavi testes et specialiter requisivi domnum Hugonem, abbatem Trenorchiensem, Guillelmum cellerarium domui prope Capellam, Galterum sacristam, monachos Trenorchienses, Henricum curatum de Sinia, domnum Petrum presbiterum, Humbertum Blanc, prepositum de Piperia, magistrum Guichardum clericum. Datum anno Domini M°CC°LX° primo, mense Augusti. Nos vero Guido, Dei gratia Cabilonensis episcopus supradictus, qui dictę Guillelmę, uxoris domini Anseri de Piperia, testamentum vidimus et tenuimus sanum, ut suprascriptum est, et septem sigillis sigillatum. In cujus visionis testimonium presenti transcripti sigillum nostrum duximus apponendum. Datum anno Domini M°CC°LX° septimo mense Martii.